將還江州子瞻相送至劉郎家洑王生家飲別
作者：蘇轍
朝代：宋

paragraphs: 相從恨不多，送我三十里。
車湖風雨交，松竹相披靡。
繫舟枯木根，會面兩王子。
嘉眉雖異郡，鷄犬固猶爾。
相逢勿空過，一醉不須起。
風濤未可涉，隔竹見奔駛。
渡江買羔豚，收網得魴鯉。
朝畦甘瓠熟，冬盎香醪美。
烏菱不論價，白藕如泥耳。
誰言百口活，仰給一湖水。
奪官正無頼，生事應且爾。
卜居請連屋，扣戶容屣履。
人生定何爲，食足真已矣。
愆尤未見雪，世俗多相鄙。
買田信良計，蔬食期沒齒。
手持一竿竹，分子長湖尾。